钦定古今图书集成/历象汇编/历法典/第098卷 > 宋
## 钦定古今图书集成/历象汇编/历法典/第098卷 > 宋

### 文帝元嘉二十年何承天以改用元嘉历漏刻与先不同请台勒漏郎将考验施用从之

按《宋书文帝本纪》，不载。　按《律历志》，“元嘉二十年，何
承天奏上尚书，今既改用《元嘉历》，漏刻与先不同，宜
应改革。按《景初历》，春分日长，秋分日短，相承所用漏
刻，冬至后昼漏，率长于冬至前。且长短增减，进退无
渐，非唯先法不精，亦各传写谬误。今二至二分，各据
其正，则至之前后，无复差异。更增损旧刻，参以晷影，
删定为经，改用二十五箭，请台勒漏郎将考验施用。”
从之。前世诸儒依《图纬》云月行有九道，故画作九规，
更相交错，检其行次，迟疾换易，不得顺度。刘向论九
道云：“青道二，出黄道东；白道二，出黄道西；黑道二，出
北；赤道二，出南。”又云：“立春、春分，东从青道；立夏、夏至，
南从赤道；秋白、冬黑，各随其方。”按日行，“黄道，阳路也。
月者阴精，不由阳路，故或出其外，或入其内，出入去
黄道不得过六度。入十三日有奇而出，出亦十三日
有奇而入，凡二十七日而一入一出矣。交于黄道之
上，与日相掩则蚀焉。”汉世刘洪推检月行，作《阴阳历
法》。元嘉二十年，太祖使著作令史吴癸依洪法制新
术，令太史施用之。

按《隋书天文志》：“宋何承天以月蚀所在，当日之衡，考
验日宿，知移旧六度；冬至之日，其影极长。测量晷度，
知冬至移旧四日。前代诸漏，春分昼长，秋分昼短，差
过半刻，皆由气日不正，所以而然，遂议造漏法。春秋
二分，昏旦昼夜漏各五十五刻。齐及梁初，因循不改。”